錄音曝光!蒙特雷教練鬧美斯係「魔鬼侏儒」
2024年04月09日 15:01
東網電視
更多新聞短片
尼高山齊士公開羞辱美斯。
上星期中冠盃8強首回合賽事,國際邁亞密主場1比2輸畀蒙特雷,「球王」美斯雖然因傷缺陣,但佢喺後備席成同對方教練發生衝突,據報賽後更同隊友走去質問球證。近日一段蒙特雷助教尼高山齊士嘅錄音曝光,佢喺錄音入面鬧美斯係「魔鬼侏儒」。
墨西哥Fox Sports公開嘅錄音中,尼高山齊士表示:「美斯想打我,佢嘅拳頭同我塊面只有幾厘米距離,我覺得唔會真係郁手,只係引我做出唔好嘅反應。」講到更衣室嘅情況,尼高山齊士又話:「美斯當面大鬧球證,如果我哋咁做一早被踢走,之後馬天奴走嚟破口大罵,嗰個有張魔鬼臉孔嘅侏儒,揸住拳頭恐嚇我話『你以為你係邊個』......馬天奴係可憐嘅傀儡。我相信呢啲CCTV影片已經畀佢哋刪除晒,因為影片會見到佢哋有幾壞。」
尼高山齊士呢段「侮辱性」言論公開後,受到唔少批評,佢亦拍片道歉,但道歉入面就冇提及美斯:「我唔認識馬天奴,但我用咗啲唔尊重嘅說話去講佢,係應該要道歉,但我會永遠維護我嘅球隊。」 中冠盃8強次回合周四(11日)上演,蒙特雷會返主場迎戰國際邁亞密。